ལོ་ནི་བོད་སྐད་ནང་ལོ་ཏོག་ལའང་གོ་གི་ཡོད།ལོ་གསར་ནི་ལོ་ཏོག་གི་ལོ་འགོ་གསར་པ་ལ་གོ་ཐུབ།འདི་ནི་ཤར་ཕྱོགས་དང་ནུབ་ཕྱོགས་རྒྱལ་ཁབ་མང་པོའི་རིགས་གཞུང་ནང་ལོ་ཏོག་གི་མཇུག་དང་འགོ་གཉིས་དེ་དུས་ཆེན་གལ་ཆེ་ལ་བརྩིས་ཏེ་སྲུང་རྩིས་བྱེད་ཀྱི་ཡོད་པ་དང་འདྲ་པོ་ཡིན།དེ་ནི་འབྱུང་བ་དང་།ལྷ་སྲུང་མ་དང་གཞི་བདག་རྣམས་ལ་འདས་ལོར་ལོ་ཏོག་ཡག་པོ་གནང་བར་ཐུགས་རྗེ་ཆེ་ཞུ་རྒྱུ་དང་།མ་འོངས་ལོ་གསར་པ་ལའང་ལོ་ཏོག་ཡག་པོ་ཡོང་རྒྱུར་འབོད་སྐུལ་དང་བྱིན་རླབས་ཞུ་རྒྱུ་ཡིན།བོད་པའི་ལོ་གསར་གི་མཆོད་གཤོམ་ལ་ལོ་ཕུད་དམ་ལྗང་ཕུད་འབུལ་སྲོལ་ནི་དེ་ལྟར་མཚོན་གྱི་ཡོད།འདིར་ལོ་ཟེར་ན་ལོ་ཏོག་དང་ཕུད་ཟེར་དང་པོ་ལ་གོ་གི་ཡོད།ལོའི་ལོ་ཏོག་དང་པོ་གྲོའི་ཉེ་མ་ལྗང་ཐིང་ངེར་ཡོད་པ་དེ་ཕུད་ཀྱི་ཚུལ་དུ་མཆོད་པར་ཕུལ་བ་དེ་ལོ་ཏོག་ཡག་པོ་ཡོང་རྒྱུའི་སྨོན་ལམ་དང་རྟེན་འབྲེལ་མཚོན་བྱེད་ཡིན་པར་སེམས།